# Recueil général et complet des fabliaux des 13e et 14e siècles/LXXV
### LXXV LA PLANTEZ

1 Aïde Deus qui tot governe ! Il avint en une taverne L’autre an, si con Acre fu prise, Bien en ai la matire aprise, 5C’uns bachelers de Normandie, Dont maint gentil ome mandie, Se voloit disner par matin ; Mais n’ot geline ne pocin Ne à mangier qui gaires vaille, 10Fors un sol panet de maaille. En sa main tenoit un denier ; Si commanda au tavernier Que danrée de vin li traie ; Et cil de noiant ne delaie, 15Qui mout ert fiers et orgoillos Cointes, vasaus et otragos : Au tonel vint grant aleüre, Trestote plaine la mesure Prant un henap : trestot de plain 20Au Normant lo mist en la main :
« Tien, va » fait il, « isnelemant ! » Lors li versa si roidemant El hanap que cil li tandi Que demi lo vin espandi 25Par son orgoil et par s’otrage. Quant li Normanz vit son domage, Lors n’ot en lui que aïrier. Qu’il ne li remaint c’un denier ; Al tavernier escrie haut : 30« Sire vasaus, se Deus me saut, De ton orgoil mestier n’avoie ! » Et cil li respont : « Va ta voie, Fous musarz, espoir, se Dé vient, Ce est gaaigne qui te vient. 35Car à celui qui vin espant Vient, ce dit l’an, gaaigne grant ; Cist domages te doit mout plaire Li vins est près, si an fai traire ; Ne me parler de tel lasté ; 40Maint hanap en ai or gasté, Ainz n’en fis chiere ne sanblant : D’un mui n’en parleroie tant Con tu feroies de demie. » Li Normanz l’ot ; ne li sist mie 45Que li taverniers lo ranpone ; Ainz voldroit mielz estre à Espone Qu’il nel corost, commant qu’il aille. De sa borse oste une maaille ; Si li dit que li aut boen erre 50Demie de fromache querre :
« Bau ça, » fait il ; lors s’an torna, Les degrez do celier monta, Si en va mout tost et isnel. Et li Normanz vint au tonel 55Commant que il praigne ne chiée, Si a la broche hors sachiée, Si fait lo vin aler par terre. Cil qui lo fromache ala querre N’a mie grantmant atandu ; 60Quant il vit son vin espandu, Mout ot au cuer et duel et ire. Ançois que il volsist mot dire Au Normant, ne à lui tochier, Ala lo tonel estanchier. 65Quant il ot la broche remise, Au Normant vient, si li devise Que vilainement a mespris Par lo pan do sercot l’a pris : Tot li covient lo vin à randre, 70O maintenant lo fera pandre. Li Normanz dit : « Laissiez m’an pais : Ainz plus fol de toi ne vi mais, Ne sez tu que tu me deïs D’un po de vin que m’espandis, 75Je gaaigneroie à planté ? Or saches bien de verité Que .C. dobles doiz gaaignier, Que en ton vin te puez baignier Qui par ce celier cort à ruit ; 80Par tans porras mener grant bruit
Del gaaing qui te pant as iauz, Laisse m’ester, et si di miauz, Que mout te vient bien ta besoigne, Si con ta parole tesmoigne ; 85Icest san m’as tu or apris. » Adonc l’a li taverniers pris, Si lo saisist par grant esforz ; Mais li Normanz fu granz et forz : Contre un tonel l’a si hurté 90A po ne l’a escervelé ; Li chantés torne, c’est pechiez, Et li toniaus s’est eslochiez Que .III. des cercles en ronpirent, Et les mesures jus chaïrent ; 95Tuit sont brisié li mazerin, Baignier vos poissiez en vin Par lo celier en plusor leus : Or ont fait d’un domage deus ; Cil s’antretiennent duremant, 100Mais li Normanz mout justemant L’a entre .II. fonz aenglé : Ja l’aüst mort et estranglé, Quant li voisin i sont venu. Lo tavernier ont secorru, 105Et lo Normani botent en sus ; Mais onques ne lo tocha nus ; Mais tant li ont fait de desroi Qui l’ont mené devant lo roi, Qui que s’an lot ne qui s’an plaigne : 110C’ert li cuens Hanris de Champaigne,
Qui tenoit la terre et l’anor. Quant devant li vint la clamor, Li taverniers tot li reconte Con li Normanz li ot fait honte ; 115Tote sa perde li demande. Et li rois au Normant commande Et conjure que voir li die. « Je n’an mantirai, » fait il « mie. » Lors li a conté maintenant, 120Si, con oï avez devant, C’onques mot n’en daigna noier. Li rois demande au tavernier Si ce est voirs que il a dit ? « Oïl, sire, sanz contredit. 125C’onques n’i a manti de mot. » Et quant la gent lo roi ce ot. Si batent lor paumes et rient, Au roi Hanri trestuit et dient Que mais si haute lecherie 130Ne fut devant haut ome oïe ; Por ce que il en ristent tant, Se tindrent devers lo Normant, Et li rois si a respondu : « Qui a perdu, si ait perdu. »
* ↑ LXXV. — La Plantez, p. 170. Notre texte est établi d’après la copie de la Bibliothèque nationale (coll. Moreau, 1720, Mouchet, 46), que nous désignons par M. Publié par Méon, Nouveau Recueil, I, 338-342 ; par Renouard dans Legrand d’Aussy, I, app. 28-30 ; et par M. Paul Meyer, Recueil d’anciens textes, 350-352 ; traduit par Legrand d’Aussy, I, 337-339, sous le titre de « Le Bachelier normand ».
* ↑ Vers 3 — Nous avons à choisir entre deux dates pour la prise d’Acre, 1191 par les chrétiens, et 1291 par les musulmans.
* ↑ 6 — * Dont. M, Don.
* ↑ 9 — * Ne à. M, N’a.
* ↑ 10 — * maaille. M, maille.
* ↑ 15 — * orgoillos. M, orgoilleus.
* ↑ 18 — * Trestote. M, Trestot.
* ↑ $^{et}$ 26 et 114 — * Normanz. M, Normant.
* ↑ 28 — * remaint. M, remenoit.
* ↑ 29 — * Al. M, A.
* ↑ $^{et}$ 32 et 44 — « li » manque à la copie.
* ↑ 39 — * lasté. M, lastel.
* ↑ 41 — * n’en. M, ne.
* ↑ 45 — * taverniers. M, tavernier.
* ↑ 46 — * « Espone », Épone, S.-et-O., arr. de Mantes.
* ↑ 77 — gaaigner, lisez gaaignier.
* ↑ 81 — iaux, lisez iauz.
* ↑ 105 — Normanz, lisez Normani.
* ↑ 110 — * C’ert. M, C’est. — Nous ne saurions identifier cet Henri, à la fois duc de Normandie, comte de Champagne et roi, en 1191 ou 1291.
* ↑ 123 — * Si ce est. M, Si c’est.
* ↑ 127 — * rient. M, dient.
* ↑ 130 — * fut. M, fu.
* ↑ 134 — * Qui a. M, Qui ait. Imbert a remis ce conte en vers.